*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 29ης Δεκεμβρίου 1987

για παροχή άδειας στο Ηνωμένο Βασίλειο να περιορίσει την εμπορία σπόρων ορισμένων ποικιλιών καλλιεργούμενων φυτικών ειδών

(Το κείμενο στην αγγλική γλώσσα είναι το μόνο αυθεντικό)

(88/93/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 70/457/ΕΟΚ του Συμβουλίου της 29ης Σεπτεμβρίου 1970 περί του κοινού καταλόγου των ποικιλιών καλλιεργουμένων φυτικών ειδών (1), όπως τροποποιήθηκε τελευταία από την οδηγία 86/155/ΕΟΚ (2), και ιδίως το άρθρο 15 παράγραφοι 2, 3 και 7,

την αίτηση που υπέβαλε το Ηνωμένο Βασίλειο,

Εκτιμώντας:

ότι, σύμφωνα με τις διατάξεις του άρθρου 15 παράγραφος 1 της οδηγίας 70/457/ΕΟΚ, οι σπόροι ή το αναπαραγωγικό υλικό που ανήκουν στις ποικιλίες των καλλιεργουμένων φυτικών ειδών που έχουν γίνει επίσημα δεκτά κατά τη διάρκεια του έτους 1985, τουλάχιστον σε ένα από τα κράτη μέλη, και επιπλέον τηρούν τις προϋποθέσεις που προβλέπονται στην ίδια οδηγία, δεν υπόκεινται πλέον εντός της Κοινότητας, ως προς την ποικιλία και από τις 31 Δεκεμβρίου 1987, σε κανέναν εμπορικό περιορισμό·

ότι, εν πάση περιπτώσει, το άρθρο 15 παράγραφος 2 της οδηγίας 70/457/ΕΟΚ προβλέπει ότι σε ένα κράτος μπορεί να δοθεί, κατόπιν αιτήσεώς του, η άδεια να απαγορεύει την εμπορία των σπόρων και του αναπαραγωγικού υλικού ορισμένων ποικιλιών·

ότι το Ηνωμένο Βασίλειο έχει υποβάλει παρόμοια αίτηση για ορισμένες ποικιλίες διαφορετικών ειδών·

ότι οι ποικιλίες που απαριθμούνται στην παρούσα απόφαση έχουν υποβληθεί στο Ηνωμένο Βασίλειο σε επίσημους ελέγχους καλλιέργειας·

ότι για την ποικιλία Alban (τριφόλιο το έρπον) είναι δυνατόν να διαπιστωθεί, βάσει των φακέλων των σχετικών με τα αποτελέσματα των εξετάσεων, ότι στο Ηνωμένο Βασίλειο δεν διακρίνεται από άλλες ποικιλίες που έχιναν αποδεκτές (άρθρο 15 παράγραφος 3 στοιχείο α) πρώτη περίπτωση της οδηγίας 70/457/ΕΟΚ) σύμφωνα με τους εθνικούς κανόνες που ρυθμίζουν την αποδοχή των ποικιλιών στο Ηνωμένο Βασίλειο και εφαρμόζονται στο πλαίσιο των ισχυουσών κοινοτικών διατάξεων·

ότι, ως εκ τούτου, πρέπει να ικανοποιηθεί πλήρως ή αίτηση του Ηνωμένου Βασιλείου όσον αφορά την ποικιλία αυτή·

ότι, για άλλες ποικιλίες, η αίτηση εξετάζεται διεξοδικά από την Επιτροπή· ότι είναι αδύνατο πριν από τη λήξη της προθεσμίας του άρθρου 15 παράγραφος 1 της εν λόγω οδηγίας να επιτευχθεί η εξέταση της ποικιλίας Entrar (λόλιο το πολυετές) και της ποικιλίας Minaret (λόλιο το ιταλικό)·

ότι, ως εκ τούτου, ενδείκνυται να παραταθεί κατά το απαραίτητο διάστημα, όσον αφορά το Ηνωμένο Βασίλειο η εν λόγω προθεσμία ώστε να καταστεί δυνατός ο πλήρης έλεγχος της αιτήσεως για τις εν λόγω ποικιλίες (άρθρο 15 παράγραφος 7 της οδηγίας 70/457/ΕΟΚ)·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Δίδεται η άδεια στο Ηνωμένο Βασίλειο να απαγορεύει σε όλο το έδαφός του την εμπορία των σπόρων των ακολούθων ποικιλιών, που δημοσιεύονται στον κοινό κατάλογο των ποικιλιών των καλλιεργούμενων φυτικών ειδών του 1988:

Κτηνοτροφικά φυτά

Trifolium repens L.

Alban

Άρθρο 2

Η άδεια που προβλέπεται στο άρθρο 1 ανακαλείται μόλις διαπιστωθεί ότι δεν πληρούνται πλέον οι προϋποθέσεις υπό τις οποίες χορηγήθηκε.

Άρθρο 3

Το Ηνωμένο Βασίλειο ανακοινώνει στην Επιτροπή την ημερομηνία και τις διατυπώσεις σύμφωνα με τις οποίες κάνει χρήση της άδειας που αναφέρεται στο άρθρο 1. Η Επιτροπή πληροφορεί σχετικά τα υπόλοιπα κράτη μέλη.

Άρθρο 4

Η προθεσμία που αναφέρεται στο άρθρο 15 παράγραφος 1 της οδηγίας 70/457/ΕΟΚ παρατείνεται για το Ηνωμένο Βασίλειο από τις 31 Δεκεμβρίου 1987 μέχρι τις 31 Μαρτίου 1988 όσον αφορά τις εξής ποικιλίες:

Κτηνοτροφικά φυτά

Lolium multiflorum Lam.

Minaret

Lolium perenne L.

Entrar.

Άρθρο 5

Η παρούσα απόφαση απευθύνεται στο Ηνωμένο Βασίλειο.

Βρυξέλλες, 29 Δεκεμβρίου 1987.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 225 της 12. 10. 1970, σ. 1.

(2) ΕΕ αριθ. L 118 της 7. 5. 1986, σ. 23.